Mwamisato, 20 sanza ya 3
Kosilika te kaka mpo na kosala mabe.—Nz. 37:8.
Mbala mingi, bato oyo basilikaka mpambampamba babimisaka nkanda na bango na maloba ya kofinga. Ezaleli ya ndenge wana ekoki kotya kimya te na libota. Yango wana, Biblia eyebisi biso tókeba na nkanda, kofinga, mpe koganga. (Ef. 4:31) Mbala mingi makambo yango ebimisaka mobulu. Lelo oyo, bato mingi ya mokili bamonaka ete nkanda mpe mobulu ezali mabe te. Nzokande, makambo yango ekumisaka Mozalisi na biso te. Esɛngaki bandeko na biso ebele bábongola bizaleli na bango mpe bálata bomoto ya sika. (Kol. 3:8-10) Lokuta mpe ezali na kati ya bomoto ya kala. Na ndakisa, bato mingi bakosaka mpo báfuta mpako te to bákima ngambo ya mbeba oyo basali. Kasi Yehova azali “Nzambe ya solo.” (Nz. 31:5) Yango wana, asɛngi basambeli na ye nyonso ‘balobaka solo’ mpe ‘bálobanaka lokuta te.’ (Ef. 4:25; Bakolose 3:9) Na yango, tosengeli kolobaka solo ata soki ezali mpasi to ntango tozali koyoka nsɔni.—Mas. 6:16-19. w17.08 18 par. 3, 5; 20 par. 12-13, 15
Mwaminei, 21 sanza ya 3
Liloba na ye epotaka mbangu mpenza.—Nz. 147:15.
Lelo, Yehova atambwisaka biso na nzela ya Liloba na ye Biblia. Mokomi ya nzembo alobaki ete liloba ya Yehova “epotaka mbangu mpenza” mpo na kosalisa biso, elingi koloba Nzambe alakisaka biso nzela ya malamu mpe na ntango oyo ebongi. Kanisá lisalisi oyo ozwaka na Biblia, na mikanda ya “moombo ya sembo,” na TV JW, na site Internet jw.org, na nzela ya bankulutu mpe bandeko na biso ya lisangá. (Mat. 24:45) Osilá komona na bomoi na yo ete Yehova ayaka nokinoki mpo na kotambwisa yo? Mokomi ya nzembo ayebaki ete na kati ya bikólo nyonso ya mabele, Yehova aponaki ekólo Yisraele mpo ezala ekólo ya bato na ye. Yango nde ekólo kaka moko oyo Nzambe apesaki “liloba na ye” mpe “malako na ye.” (Nz. 147:19, 20) Lelo, tozali na lokumu monene ya kobengama na nkombo ya Nzambe. Tozali na botɔndi ndenge toyebi ye, ndenge Liloba na ye etambwisaka biso, mpe ndenge tokoki kozala na boyokani malamu na ye. Ndenge moko na mokomi ya Nzembo 147, okoki kozwa bantina ebele ya ‘kosanzola Yah’ mpe kolendisa basusu básala yango. w17.07 20 par. 15-16; 21 par. 18
Mwamitano, 22 sanza ya 3
Moto oyo azali kosala mosala ya soda amikɔtisaka na mimbongo te lokola bato oyo bazali basoda te, mpo moto oyo azwaki ye na mosala ya soda andima ye.—2 Tim. 2:4.
Lelo oyo, bayekoli ya Yesu, kati na bango bandeko koleka milio moko oyo bazali na mosala ya ntango nyonso, basalaka makasi básalela toli ya Paulo oyo ezali likoló. Baboyaka kolanda bapiblisite ya mokili oyo etondi na lokoso mpe babosanaka te etinda oyo elobi: “Modefi azali mosaleli ya moto oyo azali kodefisa.” (Mas. 22:7) Satana alingi tólekisa ntango na biso nyonso mpe makasi na biso nyonso lokola baombo ya ebongiseli ya mombongo ya mokili na ye. Bato mosusu bakɔtaka banyongo ya minene mpo na kosomba ndako, motuka, kotánga kelasi to kutu mpo na kosala fɛti ya libala. Soki tokebi te, tokoki kokɔta nyongo ya bambula ebele. Tokomonisa mpe mayele soki tokómisi bomoi na biso pɛpɛlɛ, toboyi kokɔta banyongo, mpe tozali kobebisa mbongo mpambampamba te. Na ndenge yango, tokozala na bonsomi ya kosalela Nzambe, na esika tózala baombo ya ebongiseli ya mombongo ya mokili oyo.—1 Tim. 6:10. w17.07 10 par. 13
lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn